               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.11.2017
            COM(2017) 666 final
            2017/0300(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της μεικτής επιτροπής ΕΕ-Ελβετίας όσον αφορά τεχνική αναθεώρηση της συμφωνίας σχετικά με την πρωτασφάλιση εκτός από την ασφάλιση ζωής

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στο πλαίσιο της μεικτής επιτροπής ΕΕ-Ελβετίας σε σχέση με την προβλεπόμενη έκδοση της απόφασης σχετικά με τεχνική αναθεώρηση της συμφωνίας σχετικά με την πρωτασφάλιση εκτός από την ασφάλιση ζωής (η «προβλεπόμενη πράξη»).

               2.Πλαίσιο της πρότασης

               2.1.Η συμφωνία

               Η συμφωνία μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής (η «συμφωνία») αποσκοπεί να προσφέρει ειδικές προϋποθέσεις για τα ελβετικά υποκαταστήματα ασφαλιστικών επιχειρήσεων που δραστηριοποιούνται στην ΕΕ και αντιστρόφως. Ειδικότερα, δυνάμει της συμφωνίας, τα ελβετικά υποκαταστήματα στην ΕΕ θα εξακολουθήσουν να υπόκεινται στις ελβετικές απαιτήσεις φερεγγυότητας, και επομένως οι δραστηριότητές τους θα διεξάγονται επί ίσοις όροις με τις αντίστοιχες δραστηριότητες στην Ελβετία. Η συμφωνία τέθηκε σε ισχύ την 1η Ιανουαρίου 1993.

               2.2.Η μεικτή επιτροπή ΕΕ-Ελβετίας

               Η συμφωνία θεσπίζει μεικτή επιτροπή που απαρτίζεται από εκπροσώπους της Ελβετίας και της Ευρωπαϊκής Ένωσης («η μεικτή επιτροπή ΕΕ-Ελβετίας»). Οι αποφάσεις της λαμβάνονται με κοινή συμφωνία (άρθρο 37). Σύμφωνα με το άρθρο 39 και το άρθρο 40.3 της συμφωνίας, η μεικτή επιτροπή ΕΕ-Ελβετίας δύναται να τροποποιεί τα παραρτήματα και τα πρωτόκολλα της συμφωνίας.

               2.3.Η προβλεπόμενη πράξη της μεικτής επιτροπής ΕΕ-Ελβετίας

               Η μεικτή επιτροπή ΕΕ-Ελβετίας πρόκειται να θεσπίσει την προβλεπόμενη πράξη, η οποία επισυνάπτεται στην πρόταση απόφασης του Συμβουλίου. Η Επιτροπή ελπίζει ότι θα μπορέσει να την παρουσιάσει στη μεικτή επιτροπή το συντομότερο δυνατό.

               Στόχος της προβλεπόμενης πράξης είναι η τροποποίηση των παραρτημάτων και πρωτοκόλλων της συμφωνίας, προκειμένου να ενσωματωθούν σε αυτήν οι ακόλουθες αναθεωρήσεις:

               ·προσαρμογή στα νέα, βασιζόμενα στον κίνδυνο, καθεστώτα φερεγγυότητας στην ΕΕ (οδηγία 2009/138/ΕΚ Φερεγγυότητα ΙΙ) και στην Ελβετία (ελβετική δοκιμή φερεγγυότητας – Swiss Solvency Test ή SST). Η οδηγία Φερεγγυότητα II τέθηκε σε εφαρμογή την 1η Ιανουαρίου 2016 και η SST τέθηκε σε ισχύ μετά την έναρξη ισχύος της συμφωνίας. Με την επικαιροποίηση της συμφωνίας όσον αφορά το σημείο αυτό θα διασφαλιστεί ότι οι ελβετικές και ενωσιακές εποπτικές αρχές εφαρμόζουν αυτά τα εκσυγχρονισμένα πλαίσια στη συμφωνία, όπως πράττουν ήδη για τις ασφαλιστικές επιχειρήσεις που δεν συμμετέχουν στη συμφωνία. Αυτός είναι ο βασικός λόγος για την εν λόγω τεχνική αναθεώρηση·

               ·επικαιροποίηση του καταλόγου αποδεκτών νομικών μορφών κρατών μελών στο παράρτημα ΙΙΙ. Αυτό αφορά ιδιαίτερα τα κράτη μέλη που προσχώρησαν στην ΕΕ μετά την προηγούμενη αναθεώρηση. Η Επιτροπή σκοπεύει να χρησιμοποιήσει τον κατάλογο των νομικών μορφών επιχειρήσεων ασφάλισης ζημιών που περιέχονται στο παράρτημα ΙΙΙ της οδηγίας Φερεγγυότητα II·

               ·επικαιροποίηση της ισοτιμίας ευρώ-ελβετικού φράγκου ούτως ώστε να αντικατοπτρίζει την τρέχουσα συναλλαγματική ισοτιμία.

               3.Θέση που πρέπει να ληφθεί εξ ονόματος της Ένωσης

               Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΕΕ-Ελβετίας σχετικά με την προβλεπόμενη πράξη, δεδομένου ότι θα είναι δεσμευτική για την Ένωση.

               Η προβλεπόμενη πράξη περιορίζεται σε τεχνική αναθεώρηση της ισχύουσας συμφωνίας. Συνάδει με τις ισχύουσες διατάξεις σχετικά με τη μεταχείριση υποκαταστημάτων δυνάμει της οδηγίας 2009/138/ΕΚ. Σκοπός της είναι να αποφευχθεί η επικάλυψη των καθηκόντων κανονιστικής εποπτείας των υποκαταστημάτων που ασκούνται από τη χώρα καταγωγής και τη χώρα υποδοχής. Επιπλέον, η Επιτροπή έχει αξιολογήσει το εποπτικό καθεστώς της Ελβετίας και έχει διαπιστώσει ότι είναι ισοδύναμο με το καθεστώς της ΕΕ δυνάμει της οδηγίας 2009/138/ΕΚ.

               Οι λόγοι για την υποστήριξη της τεχνικής αναθεώρησης της συμφωνίας είναι οι εξής:

               ·και οι δύο δικαιοδοσίες θα είναι σε θέση να χρησιμοποιούν τα εκσυγχρονισμένα καθεστώτα φερεγγυότητάς τους στο πλαίσιο της συμφωνίας. Τα καθεστώτα φερεγγυότητας της Ένωσης και της Ελβετίας έχουν πράγματι τροποποιηθεί μετά το 2001. Ως αποτέλεσμα της αναθεώρησης, η εποπτεία θα βασίζεται στο ίδιο εκσυγχρονισμένο, βασιζόμενο στον κίνδυνο, καθεστώς φερεγγυότητας εντός και εκτός του πλαισίου της συμφωνίας προς όφελος των ασφαλιστικών επιχειρήσεων και στις δύο δικαιοδοσίες·

               ·ο κατάλογος των αποδεκτών νομικών μορφών για τα κράτη μέλη που προβλέπεται στη συμφωνία θα επικαιροποιηθεί, ιδίως για να συμπεριλάβει τις αποδεκτές νομικές μορφές για τα κράτη μέλη που προσχώρησαν στην Ένωση μετά το 2001·

               ·η ισοτιμία ευρώ-ελβετικού φράγκου θα αντικατοπτρίζει την τρέχουσα συναλλαγματική ισοτιμία.

               Η ΕΕ και οι ελβετικές αρχές έχουν εκπονήσει ποσοτική μελέτη, επίσης με βάση στοιχεία από την Ευρωπαϊκή Αρχή Ασφαλίσεων και Επαγγελματικών Συντάξεων (EIOPA), στην οποία προσδιορίζονται οι ασφαλιστικές επιχειρήσεις που χρησιμοποιούν επί του παρόντος τη συμφωνία και στις δύο πλευρές και οι σχετικοί όγκοι εργασιών. Η μελέτη καταλήγει στο συμπέρασμα ότι επαρκής αριθμός ασφαλιστικών επιχειρήσεων στην ΕΕ και την Ελβετία κάνουν χρήση της συμφωνίας σε ικανοποιητικό βαθμό, ώστε να θεωρείται αμοιβαία επωφελής και άξια διατήρησης.

               Η Επιτροπή πραγματοποίησε διαβουλεύσεις με τα κράτη μέλη, τα οποία δεν προέβαλαν αντιρρήσεις στις προτεινόμενες αναθεωρήσεις.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της ΣΛΕΕ προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .

               4.1.2.Εφαρμογή στην προκειμένη περίπτωση

               Η μεικτή επιτροπή ΕΕ-Ελβετίας είναι όργανο που έχει συσταθεί από συμφωνία.

               Η πράξη την οποία καλείται να θεσπίσει η μεικτή επιτροπή ΕΕ-Ελβετίας συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 39 της συμφωνίας. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει δύο σκοπούς ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν την επικαιροποίηση των παραρτημάτων και πρωτοκόλλων της συμφωνίας και την τεκμηρίωση της συμβατότητας της εσωτερικής νομοθεσίας των συμβαλλόμενων μερών με την εν λόγω συμφωνία, η οποία καταργεί τις διπλές εποπτικές επιβαρύνσεις. Σε αυτή τη βάση, η προβλεπόμενη πράξη θα στηρίξει τη διμερή παροχή υπηρεσιών ασφάλισης ζημιών μεταξύ των δύο δικαιοδοσιών.

               Ως εκ τούτου, η ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.

               4.3.Συμπέρασμα

               Το άρθρο 207 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0300 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της μεικτής επιτροπής ΕΕ-Ελβετίας όσον αφορά τεχνική αναθεώρηση της συμφωνίας σχετικά με την πρωτασφάλιση εκτός από την ασφάλιση ζωής

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής (η «συμφωνία») συνήφθη από την Ένωση με την απόφαση 91/370/ΕΟΚ
                  2
                του Συμβουλίου και τέθηκε σε ισχύ την 1η Ιανουαρίου 1993.

               (2)Σύμφωνα με το άρθρο 39 και το άρθρο 40.3 της συμφωνίας, η μεικτή επιτροπή ΕΕ-Ελβετίας δύναται να τροποποιεί τα παραρτήματα και τα πρωτόκολλα της συμφωνίας.

               (3)Στις 18 Ιουλίου 2001, η μεικτή επιτροπή ΕΕ-Ελβετίας εξέδωσε την απόφαση αριθ. 1/2001
                  3
                για την τροποποίηση των παραρτημάτων και των πρωτοκόλλων της συμφωνίας και τη διαπίστωση της συμβατότητας του εθνικού δικαίου των συμβαλλομένων μερών προς τη συμφωνία αυτή.

               (4)Κατά την προσεχή συνεδρίασή της, η μεικτή επιτροπή ΕΕ-Ελβετίας πρόκειται να θεσπίσει απόφαση σχετικά με τεχνική αναθεώρηση της συμφωνίας.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΕΕ-Ελβετίας όσον αφορά τις τροποποιήσεις στα παραρτήματα και τα πρωτόκολλα της συμφωνίας και τη συμβατότητα της εσωτερικής νομοθεσίας με τη συμφωνία, δεδομένου ότι η απόφαση θα είναι δεσμευτική για την Ένωση.

               (6)Τα καθεστώτα φερεγγυότητας της Ένωσης και της Ελβετίας έχουν τροποποιηθεί από το 2001. Επομένως, είναι αναγκαίο να επικαιροποιηθεί το καθεστώς φερεγγυότητας που αναφέρεται στη συμφωνία, ούτως ώστε να συνάδει με τα καθεστώτα που ισχύουν σήμερα στην Ένωση και την Ελβετία.

               (7)Η ισοτιμία ευρώ-ελβετικού φράγκου θα πρέπει να τροποποιηθεί προκειμένου να αντικατοπτρίζει την τρέχουσα συναλλαγματική ισοτιμία.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της μεικτής επιτροπής ΕΕ-Ελβετίας όσον αφορά την προτεινόμενη τεχνική αναθεώρηση της συμφωνίας σχετικά με την πρωτασφάλιση εκτός από την ασφάλιση ζωής, βασίζεται στο σχέδιο απόφασης της μεικτής επιτροπής ΕΕ-Ελβετίας που επισυνάπτεται στην παρούσα απόφαση.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64.

                     (2)
                  Απόφαση 91/370/ΕΟΚ του Συμβουλίου, της 20ής Ιουνίου 1991, περί συνάψεως της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής (ΕΕ L 205 της 27.7.1991, σ. 2)

                     (3)
                  Απόφαση αριθ. 1/2001 της Μεικτής Επιτροπής ΕΚ-Ελβετίας, της 18ης Ιουλίου 2001, για την τροποποίηση των παραρτημάτων και των πρωτοκόλλων της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής και τη διαπίστωση της συμβατότητας του εθνικού δικαίου των συμβαλλομένων μερών προς τη συμφωνία αυτή (ΕΕ L 291 της 8.11.2001, σ. 52)

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,17.11.2017
            COM(2017) 666 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της μεικτής επιτροπής ΕΕ-Ελβετίας όσον αφορά τεχνική αναθεώρηση της συμφωνίας σχετικά με την πρωτασφάλιση εκτός από την ασφάλιση ζωής

               ΠΑΡΑΡΤΗΜΑ

                  ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΕΛΒΕΤΙΑΣ
                  1

                  για την τροποποίηση των παραρτημάτων και των πρωτοκόλλων της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής και τη διαπίστωση της συμβατότητας του εθνικού δικαίου των συμβαλλομένων μερών προς τη συμφωνία αυτή

               Η ΜΕΙΚΤΗ ΕΠΙΤΡΟΠΗ ΕΕ-ΕΛΒΕΤΙΑΣ,

               Έχοντας υπόψη το άρθρο 39 και το άρθρο 40.3 της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής («η συμφωνία»),

               Έχοντας υπόψη την απόφαση αριθ. 1/2001 της μεικτής επιτροπής ΕΚ-Ελβετίας,

               Εκτιμώντας τα ακόλουθα:

               (1)Η προσχώρηση νέων κρατών μελών στην Ένωση καθιστά αναγκαίες ορισμένες τεχνικές τροποποιήσεις στο παράρτημα III της συμφωνίας·

               (2)Ορισμένες νομοθετικές διατάξεις που θεσπίστηκαν από την Ένωση και από την Ελβετία καθιστούν αναγκαία την τροποποίηση των πρωτοκόλλων και των παραρτημάτων της συμφωνίας·

               (3)Κατόπιν εξέτασης, ορισμένες νομοθετικές διατάξεις που θεσπίστηκαν από την Ελβετία δεν καθιστούν αναγκαία την τροποποίηση της συμφωνίας.

               (4)Σε συνέχεια των νομοθετικών διατάξεων που θεσπίστηκαν από την Ελβετική Συνομοσπονδία και την Ευρωπαϊκή Ένωση μεταξύ της 18ης Ιουλίου 2001 και της [ημερομηνία υπογραφής της απόφασης], και προκειμένου να ληφθεί υπόψη η προσχώρηση νέων κρατών μελών στην Ευρωπαϊκή Ένωση,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η συμφωνία τροποποιείται ως εξής:

               (1)Η ισοτιμία μεταξύ του EUR και του CHF για όλα τα παραρτήματα και τα πρωτόκολλα ορίζεται σε 1 EUR = 1,14 CHF.

               (2)Το πρωτόκολλο αριθ. 1 της συμφωνίας τροποποιείται ως εξής:

               α)Το άρθρο 1 αντικαθίσταται από το ακόλουθο κείμενο:

               «Άρθρο 1

               Ορισμός του περιθωρίου φερεγγυότητας

               Το περιθώριο φερεγγυότητας για τις επιχειρήσεις που έχουν την έδρα τους στην επικράτεια της Ένωσης είναι η κεφαλαιακή απαίτηση φερεγγυότητας, όπως αναφέρεται στα άρθρα 100 και 101 της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου*, («Φερεγγυότητα 2»), όπως τροποποιήθηκε από την οδηγία 2014/51/ΕΕ του Ευρωπαϊκού Κοινοβουλίου και του Συμβουλίου** («Omnibus 2»).

               Το περιθώριο φερεγγυότητας για τις επιχειρήσεις που έχουν την έδρα τους στην επικράτεια της Ελβετικής Συνομοσπονδίας είναι το απαιτούμενο κεφάλαιο φερεγγυότητας (Zielkapital), το οποίο ορίζεται, από κοινού με συναφείς έννοιες όπως η αποτίμηση των στοιχείων του ενεργητικού και του παθητικού και το επιθυμητό κεφάλαιο φερεγγυότητας (Risikotragendes principal) σύμφωνα με την ελβετική δοκιμή φερεγγυότητας (SST), στην Versicherungsaufsichtsgesetz*** («πράξη για την εποπτεία των ασφαλιστικών επιχειρήσεων») και στο Aufsichtsverordnung**** («διάταγμα για την εποπτεία των ασφαλιστικών επιχειρήσεων»).

               _____________________________________________________________

               *Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (ΕΕ L 335 της 17.12.2009, σ. 1).

               **Οδηγία 2014/51/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων) και της Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), ΕΕ L 153 της 22.5.2014, σ. 1.

               ***Versicherungsaufsichtsgesetz, SR 961.01.

               ****Aufsichtsverordnung, SR 961.011.»·

               β)Το άρθρο 2 απαλείφεται·

               γ)Το άρθρο 3 αντικαθίσταται από το ακόλουθο κείμενο:

               «Άρθρο 3

               Ορισμός του εγγυητικού κεφαλαίου

               Το εγγυητικό κεφάλαιο για τις επιχειρήσεις που έχουν την έδρα τους στην επικράτεια της Ένωσης είναι οι ελάχιστες κεφαλαιακές απαιτήσεις, όπως αναφέρονται στα άρθρα 128 και 129 της οδηγίας «Φερεγγυότητα 2», όπως τροποποιήθηκε από την οδηγία «Omnibus 2».

               Το εγγυητικό κεφάλαιο για τις επιχειρήσεις που έχουν την έδρα τους στην επικράτεια της Ελβετικής Συνομοσπονδίας είναι το ελάχιστο κεφάλαιο (χαμηλότερο επίπεδο παρέμβασης) στην ελβετική δοκιμή φερεγγυότητας.»·

               δ)Το άρθρο 4 απαλείφεται.

               (3)Ο κατάλογος των αποδεκτών νομικών μορφών του παραρτήματος ΙΙΙ μέρος Β της συμφωνίας θα πρέπει να αντικατασταθεί από τον κατάλογο του παραρτήματος III μέρος Α της οδηγία 2009/138/ΕΚ του Ευρωπαϊκού Κοινοβουλίου και του Συμβουλίου
                  2
               .

               Άρθρο 2

               Οι ακόλουθες πράξεις της Ένωσης είναι συμβατές με τη συμφωνία:

               –Οδηγία 2009/138/ΕΚ («Φερεγγυότητα 2»), όπως τροποποιήθηκε από την οδηγία 2014/51/ΕΕ του Ευρωπαϊκού Κοινοβουλίου και του Συμβουλίου («Omnibus 2»)
                  3
               ·

               –Κατ’ εξουσιοδότηση κανονισμός 2015/35 της Επιτροπής, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 17ης Ιανουαρίου 2015
                  4
               ·

               –Εκτελεστικός κανονισμός (ΕΕ) 2015/460 της Επιτροπής σχετικά με την έγκριση εσωτερικού υποδείγματος, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 20ής Μαρτίου 2015
                  5
               ·

               –Εκτελεστικός κανονισμός (ΕΕ) 2015/462 της Επιτροπής σχετικά με τις διαδικασίες εποπτικής έγκρισης για την εγκατάσταση φορέων ειδικού σκοπού, για τη συνεργασία και την ανταλλαγή πληροφοριών μεταξύ εποπτικών αρχών σχετικά με τους φορείς ειδικού σκοπού, καθώς και για τον καθορισμό των μορφοτύπων και των υποδειγμάτων για τις πληροφορίες που πρέπει να υποβάλλονται από φορείς ειδικού σκοπού, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 20ής Μαρτίου 2015
                  6
               ·

               –Εκτελεστικός κανονισμός (ΕΕ) 2015/461 της Επιτροπής σχετικά με τη διαδικασία λήψης κοινής απόφασης σχετικά με αίτηση για τη χρησιμοποίηση εσωτερικού υποδείγματος ομίλου, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 20ής Μαρτίου 2015
                  7
               ·

               –Εκτελεστικός κανονισμός (ΕΕ) 2015/498 της Επιτροπής σχετικά με τη διαδικασία εποπτικής έγκρισης για τη χρησιμοποίηση ειδικών για κάθε επιχείρηση παραμέτρων, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 25ης Μαρτίου 2015
                  8
               ·

               –Εκτελεστικός κανονισμός (ΕΕ) 2015/500 της Επιτροπής σχετικά με τις διαδικασίες που πρέπει να ακολουθούνται για την εποπτική έγκριση της εφαρμογής προσαρμογής λόγω αντιστοίχισης, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 25ης Μαρτίου 2015
                  9
               ·

               –Εκτελεστικός κανονισμός (ΕΕ) 2015/499 της Επιτροπής σχετικά με τις διαδικασίες που πρέπει να χρησιμοποιούνται για τη χορήγηση εποπτικής έγκρισης για τη χρησιμοποίηση στοιχείων συμπληρωματικών ιδίων κεφαλαίων, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 25ης Μαρτίου 2015
                  10
               ·

               –Κατ’ εξουσιοδότηση απόφαση (ΕΕ) 2015/1602 της Επιτροπής σχετικά με την ισοδυναμία του καθεστώτος φερεγγυότητας και προληπτικής εποπτείας για τις ασφαλιστικές και αντασφαλιστικές επιχειρήσεις που ισχύει στην Ελβετία, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 24ης Σεπτεμβρίου 2015
                  11
               ·

               –Κατ’ εξουσιοδότηση απόφαση (ΕΕ) 2015/2290 της Επιτροπής σχετικά με την προσωρινή ισοδυναμία των καθεστώτων φερεγγυότητας που ισχύουν στην Αυστραλία, τις Βερμούδες, τη Βραζιλία, τον Καναδά, το Μεξικό και τις Ηνωμένες Πολιτείες, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 9ης Δεκεμβρίου 2015
                  12
               ·

               –Κατ’ εξουσιοδότηση κανονισμός (ΕΕ) 2016/467 της Επιτροπής για την τροποποίηση του κατ’ εξουσιοδότηση κανονισμού (ΕΕ) 2015/35 σχετικά με τον υπολογισμό των ρυθμιστικών κεφαλαιακών απαιτήσεων για διάφορες κατηγορίες στοιχείων ενεργητικού των ασφαλιστικών και αντασφαλιστικών επιχειρήσεων, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 1ης Απριλίου 2016
                  13
               ·

               –Εκτελεστικός κανονισμός (ΕΕ) 2015/2011 της Επιτροπής σχετικά με τους καταλόγους των περιφερειακών κυβερνήσεων και τοπικών αρχών, τα ανοίγματα έναντι των οποίων θα αντιμετωπίζονται ως ανοίγματα έναντι της κεντρικής κυβέρνησης σύμφωνα με την οδηγία 2009/138/ΕΚ, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  14
               ·

               –Εκτελεστικός κανονισμός (ΕΕ) 2015/2016 της Επιτροπής σχετικά με τον δείκτη μετοχών για τη συμμετρική προσαρμογή της τυποποιημένης επιβάρυνσης κεφαλαίου λόγω μετοχών, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  15
               ·

               –Εκτελεστικός κανονισμός (ΕΕ) 2015/2017 της Επιτροπής σχετικά με τους προσαρμοσμένους συντελεστές για τον υπολογισμό των κεφαλαιακών απαιτήσεων για τον συναλλαγματικό κίνδυνο για νομίσματα προσδεδεμένα στο ευρώ, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  16
               ·

               –Εκτελεστικός κανονισμός (ΕΕ) 2015/2013 της Επιτροπής σχετικά με τις τυπικές αποκλίσεις σε σχέση με τα συστήματα εξίσωσης των κινδύνων υγείας, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  17
               ·

               –Εκτελεστικός κανονισμός (ΕΕ) 2015/2014 της Επιτροπής σχετικά με τις διαδικασίες και τα υποδείγματα για την υποβολή πληροφοριών στην αρχή εποπτείας του ομίλου, καθώς και για την ανταλλαγή πληροφοριών μεταξύ των εποπτικών αρχών, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  18
               ·

               –Εκτελεστικός κανονισμός (ΕΕ) 2015/2012 της Επιτροπής σχετικά με τις διαδικασίες λήψης αποφάσεων για τον καθορισμό, τον υπολογισμό και την κατάργηση πρόσθετων κεφαλαιακών απαιτήσεων, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  19
               ·

               –Εκτελεστικός κανονισμός (ΕΕ) 2015/2015 της Επιτροπής σχετικά με τις διαδικασίες για την αξιολόγηση των εξωτερικών αξιολογήσεων πιστοληπτικής ικανότητας, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Νοεμβρίου 2015
                  20
               ·

               –Κατ’ εξουσιοδότηση απόφαση (ΕΕ) 2016/310 της Επιτροπής σχετικά με την ισοδυναμία του καθεστώτος φερεγγυότητας για τις ασφαλιστικές και αντασφαλιστικές επιχειρήσεις που ισχύει στην Ιαπωνία, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 4ης Μαρτίου 2016
                  21
               ·

               –Κατ’ εξουσιοδότηση απόφαση (ΕΕ) 2016/309 της Επιτροπής σχετικά με την ισοδυναμία του καθεστώτος εποπτείας για τις ασφαλιστικές και αντασφαλιστικές επιχειρήσεις που ισχύει στις Βερμούδες και για την τροποποίηση της κατ’ εξουσιοδότηση απόφασης (ΕΕ) 2015/2290, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 4ης Μαρτίου 2016
                  22
               ·

               –Εκτελεστικός κανονισμός (ΕΕ) 2015/2450 της Επιτροπής - Εποπτική αναφορά: υποδείγματα για την υποβολή πληροφοριών, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 31ης Δεκεμβρίου 2015
                  23
               ·

               –Εκτελεστικός κανονισμός (ΕΕ) 2015/2452 της Επιτροπής - Έκθεση φερεγγυότητας και χρηματοοικονομικής κατάστασης, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 31ης Δεκεμβρίου 2015
                  24
               ·

               –Εκτελεστικός κανονισμός (ΕΕ) 2015/2451 της Επιτροπής - Υποβολή πληροφοριών από τις εποπτικές αρχές, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 31ης Δεκεμβρίου 2015
                  25
               ·

               –Εκτελεστικός κανονισμός (ΕΕ) 2016/165 της Επιτροπής σχετικά με τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από την 1η Ιανουαρίου έως τις 30 Μαρτίου 2016, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 9ης Φεβρουαρίου 2016
                  26
               ·

               –Εκτελεστικός κανονισμός (ΕΕ) 2016/869 της Επιτροπής σχετικά με τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 31 Μαρτίου έως τις 29 Ιουνίου 2016, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 3ης Ιουνίου 2016
                  27
               ·

               –Εκτελεστικός κανονισμός (ΕΕ) 2016/1376 της Επιτροπής σχετικά με τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 30 Ιουνίου έως τις 29 Σεπτεμβρίου 2016, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 18ης Αυγούστου 2016
                  28
               ·

               –Εκτελεστικός κανονισμός (ΕΕ) 2016/1630 της Επιτροπής σχετικά με τις διαδικασίες για την εφαρμογή του μεταβατικού μέτρου για την υποενότητα μετοχικού κινδύνου, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 10ης Σεπτεμβρίου 2016
                  29
               ·

               –Εκτελεστικός κανονισμός (ΕΕ) 2016/1800 της Επιτροπής σχετικά με την αντιστοίχιση των πιστοληπτικών αξιολογήσεων των εξωτερικών οργανισμών πιστοληπτικών αξιολογήσεων σε μια αντικειμενική κλίμακα βαθμίδων πιστωτικής ποιότητας, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 12ης Οκτωβρίου 2016
                  30
               ·

               –Εκτελεστικός κανονισμός (ΕΕ) 2016/1868 της Επιτροπής για την τροποποίηση και τη διόρθωση του εκτελεστικού κανονισμού (ΕΕ) 2015/2450 σχετικά με τα υποδείγματα για την υποβολή πληροφοριών στις εποπτικές αρχές, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 21ης Οκτωβρίου 2016
                  31
               ·

               –Εκτελεστικός κανονισμός (ΕΕ) 2016/1976 της Επιτροπής σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 30 Σεπτεμβρίου έως τις 30 Δεκεμβρίου 2016, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 16ης Νοεμβρίου 2016
                  32
               ·

               –Εκτελεστικός κανονισμός (ΕΕ) 2017/309 της Επιτροπής σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 31 Δεκεμβρίου 2016 έως τις 30 Μαρτίου 2017, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 28ης Φεβρουαρίου 2017
                  33
               ·

               –Εκτελεστικός κανονισμός (ΕΕ) 2017/812 της Επιτροπής σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 31 Μαρτίου έως τις 29 Ιουνίου 2017, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 18ης Μαΐου 2017
                  34
               ·

               –Κατ’ εξουσιοδότηση κανονισμός (ΕΕ) 2017/1542 της Επιτροπής για την τροποποίηση του κατ’ εξουσιοδότηση κανονισμού (ΕΕ) 2015/35 σχετικά με τον υπολογισμό των ρυθμιστικών κεφαλαιακών απαιτήσεων για ορισμένες κατηγορίες στοιχείων ενεργητικού των ασφαλιστικών και αντασφαλιστικών επιχειρήσεων (εταιρείες υποδομών), όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 14ης Σεπτεμβρίου 2017
                  35
               ·

               –Εκτελεστικός κανονισμός (ΕΕ) 2017/1421 της Επιτροπής σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 30 Ιουνίου έως τις 29 Σεπτεμβρίου 2017, σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης, όπως δημοσιεύτηκε στην Επίσημη Εφημερίδα της Ευρωπαϊκής Ένωσης της 14ης Σεπτεμβρίου 2017
                  36
               ·

               Οι ακόλουθες νομοθετικές διατάξεις της Ελβετικής Συνομοσπονδίας είναι συμβατές με τη συμφωνία:

               –Πράξη για την εποπτεία των ασφαλιστικών επιχειρήσεων (SR 961.01)
                  37

               –Διάταγμα για την εποπτεία των ασφαλιστικών επιχειρήσεων (SR 961.011)
                  38
               ·

               XX, […].

                     Για τη μεικτή επιτροπή

                     Ο Πρόεδρος
                     […]

                     (1)
                  Πρώην μεικτή επιτροπή ΕΚ-Ελβετίας.

                     (2)

                        Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), (ΕΕ L 335 της 17.12.2009, σ. 1).

                     (3)
                  Οδηγία 2014/51/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων) και της Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), (ΕΕ L 153 της 22.5.2014, σ. 1).

                     (4)

                        Κατ’ εξουσιοδότηση κανονισμός 2015/35/ΕΕ της Επιτροπής, της 10ης Οκτωβρίου 2014, για τη συμπλήρωση της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 12 της 17.1.2015, σ. 1).

                     (5)
                  Εκτελεστικός κανονισμός (ΕΕ) 2015/460 της Επιτροπής, της 19ης Μαρτίου 2015, σχετικά με την έγκριση εσωτερικού υποδείγματος (ΕΕ L 76 της 20.3.2015, σ. 13).

                     (6)
                  Εκτελεστικός κανονισμός (ΕΕ) 2015/462 της Επιτροπής, της 19ης Μαρτίου 2015, σχετικά με τις διαδικασίες εποπτικής έγκρισης για την εγκατάσταση φορέων ειδικού σκοπού, για τη συνεργασία και την ανταλλαγή πληροφοριών μεταξύ εποπτικών αρχών σχετικά με τους φορείς ειδικού σκοπού, καθώς και για τον καθορισμό των μορφοτύπων και των υποδειγμάτων για τις πληροφορίες που πρέπει να υποβάλλονται από φορείς ειδικού σκοπού (ΕΕ L 76 της 20.3.2015, σ. 23).

                     (7)
                  Εκτελεστικός κανονισμός (ΕΕ) 2015/461 της Επιτροπής, της 19ης Μαρτίου 2015, σχετικά με τη διαδικασία λήψης κοινής απόφασης σχετικά με αίτηση για τη χρησιμοποίηση εσωτερικού υποδείγματος ομίλου (ΕΕ L 76 της 20.3.2015, σ. 19).

                     (8)
                  Εκτελεστικός κανονισμός (ΕΕ) 2015/498 της Επιτροπής, της 24ης Μαρτίου 2015, σχετικά με τη διαδικασία εποπτικής έγκρισης για τη χρησιμοποίηση ειδικών για κάθε επιχείρηση παραμέτρων (ΕΕ L 79 της 25.3.2015, σ. 8).

                     (9)
                  Εκτελεστικός κανονισμός (ΕΕ) 2015/500 της Επιτροπής, της 24ης Μαρτίου 2015, σχετικά με τις διαδικασίες που πρέπει να ακολουθούνται για την εποπτική έγκριση της εφαρμογής προσαρμογής λόγω αντιστοίχισης (ΕΕ L 79 της 25.3.2015, σ. 18).

                     (10)
                  Εκτελεστικός κανονισμός (ΕΕ) 2015/499 της Επιτροπής, της 24ης Μαρτίου 2015, σχετικά με τις διαδικασίες που πρέπει να χρησιμοποιούνται για τη χορήγηση εποπτικής έγκρισης για τη χρησιμοποίηση στοιχείων συμπληρωματικών ιδίων κεφαλαίων (ΕΕ L 79 της 25.3.2015, σ. 12).

                     (11)
                  Κατ’ εξουσιοδότηση απόφαση (ΕΕ) 2015/1602 της Επιτροπής, της 5ης Ιουνίου 2015, σχετικά με την ισοδυναμία του καθεστώτος φερεγγυότητας και προληπτικής εποπτείας για τις ασφαλιστικές και αντασφαλιστικές επιχειρήσεις που ισχύει στην Ελβετία (ΕΕ L 248 της 24.9.2015, σ. 95).

                     (12)
                  Κατ’ εξουσιοδότηση απόφαση (ΕΕ) 2015/2290 της Επιτροπής, της 12ης Ιουνίου 2015, σχετικά με την προσωρινή ισοδυναμία των καθεστώτων φερεγγυότητας που ισχύουν στην Αυστραλία, τις Βερμούδες, τη Βραζιλία, τον Καναδά, το Μεξικό και τις Ηνωμένες Πολιτείες (ΕΕ L 323 της 9.12.2015, σ. 22).

                     (13)
                  Κατ’ εξουσιοδότηση κανονισμός (ΕΕ) 2016/467 της Επιτροπής, της 30ής Σεπτεμβρίου 2015, για την τροποποίηση του κατ’ εξουσιοδότηση κανονισμού (ΕΕ) 2015/35 σχετικά με τον υπολογισμό των ρυθμιστικών κεφαλαιακών απαιτήσεων για διάφορες κατηγορίες στοιχείων ενεργητικού των ασφαλιστικών και αντασφαλιστικών επιχειρήσεων (ΕΕ L 85 της 1.4.2016, σ. 6).

                     (14)
                  Εκτελεστικός κανονισμός (ΕΕ) 2015/2011 της Επιτροπής, της 11ης Νοεμβρίου 2015, σχετικά με τους καταλόγους των περιφερειακών κυβερνήσεων και τοπικών αρχών, τα ανοίγματα έναντι των οποίων θα αντιμετωπίζονται ως ανοίγματα έναντι της κεντρικής κυβέρνησης σύμφωνα με την οδηγία 2009/138/ΕΚ (ΕΕ L 295 της 12.11.2015, σ. 3).

                     (15)
                  Εκτελεστικός κανονισμός (ΕΕ) 2015/2016 της Επιτροπής, της 11ης Νοεμβρίου 2015, σχετικά με τον δείκτη μετοχών για τη συμμετρική προσαρμογή της τυποποιημένης επιβάρυνσης κεφαλαίου λόγω μετοχών (ΕΕ L 295 της 12.11.2015, σ. 18).

                     (16)
                  Εκτελεστικός κανονισμός (ΕΕ) 2015/2017 της Επιτροπής, της 11ης Νοεμβρίου 2015, σχετικά με τους προσαρμοσμένους συντελεστές για τον υπολογισμό των κεφαλαιακών απαιτήσεων για τον συναλλαγματικό κίνδυνο για νομίσματα προσδεδεμένα στο ευρώ (ΕΕ L 295 της 12.11.2015, σ. 21).

                     (17)
                  Εκτελεστικός κανονισμός (ΕΕ) 2015/2013 της Επιτροπής, της 11ης Νοεμβρίου 2015, σχετικά με τις τυπικές αποκλίσεις σε σχέση με τα συστήματα εξίσωσης των κινδύνων υγείας (ΕΕ L 295 της 12.11.2015, σ. 9).

                     (18)
                  Εκτελεστικός κανονισμός (ΕΕ) 2015/2014 της Επιτροπής, της 11ης Νοεμβρίου 2015, σχετικά με τις διαδικασίες και τα υποδείγματα για την υποβολή πληροφοριών στην αρχή εποπτείας του ομίλου, καθώς και για την ανταλλαγή πληροφοριών μεταξύ των εποπτικών αρχών (ΕΕ L 295 της 12.11.2015, σ. 11).

                     (19)
                  Εκτελεστικός κανονισμός (ΕΕ) 2015/2012 της Επιτροπής, της 11ης Νοεμβρίου 2015, σχετικά με τις διαδικασίες λήψης αποφάσεων για τον καθορισμό, τον υπολογισμό και την κατάργηση πρόσθετων κεφαλαιακών απαιτήσεων (ΕΕ L 295 της 12.11.2015, σ. 5).

                     (20)
                  Εκτελεστικός κανονισμός (ΕΕ) 2015/2015 της Επιτροπής, της 11ης Νοεμβρίου 2015, σχετικά με τις διαδικασίες για την αξιολόγηση των εξωτερικών αξιολογήσεων πιστοληπτικής ικανότητας (ΕΕ L 295 της 12.11.2015, σ. 16).

                     (21)
                  Κατ’ εξουσιοδότηση απόφαση (ΕΕ) 2016/310 της Επιτροπής, της 26ης Νοεμβρίου 2015, σχετικά με την ισοδυναμία του καθεστώτος φερεγγυότητας για τις ασφαλιστικές και αντασφαλιστικές επιχειρήσεις που ισχύει στην Ιαπωνία (ΕΕ L 58 της 4.3.2016, σ. 55).

                     (22)
                  Κατ’ εξουσιοδότηση απόφαση (ΕΕ) 2016/309 της Επιτροπής, της 26ης Νοεμβρίου 2015, σχετικά με την ισοδυναμία του καθεστώτος εποπτείας για τις ασφαλιστικές και αντασφαλιστικές επιχειρήσεις που ισχύει στις Βερμούδες και για την τροποποίηση της κατ’ εξουσιοδότηση απόφασης (ΕΕ) 2015/2290 (ΕΕ L 58 της 4.3.2016, σ. 50).

                     (23)
                  Εκτελεστικός κανονισμός (ΕΕ) 2015/2450 της Επιτροπής της 2ας Δεκεμβρίου 2015 - Εποπτική αναφορά: υποδείγματα για την υποβολή πληροφοριών (ΕΕ L 347 της 31.12.2015, σ. 1).

                     (24)
                  Εκτελεστικός κανονισμός (ΕΕ) 2015/2452 της Επιτροπής, της 2ας Δεκεμβρίου 2015 - Έκθεση φερεγγυότητας και χρηματοοικονομικής κατάστασης (ΕΕ L 347 της 31.12.2015, σ. 1285).

                     (25)
                  Εκτελεστικός κανονισμός (ΕΕ) 2015/2451 της Επιτροπής, της 2ας Δεκεμβρίου 2015 - Υποβολή πληροφοριών από τις εποπτικές αρχές (ΕΕ L 347 της 31.12.2015, σ. 1224).

                     (26)
                  Εκτελεστικός κανονισμός (ΕΕ) 2016/165 της Επιτροπής, της 5ης Φεβρουαρίου 2016, σχετικά με τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από την 1η Ιανουαρίου έως τις 30 Μαρτίου 2016 (ΕΕ L 32 της 9.2.2016, σ. 31).

                     (27)
                  Εκτελεστικός κανονισμός (ΕΕ) 2016/869 της Επιτροπής, της 27ης Μαΐου 2016, σχετικά με τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 31 Μαρτίου έως τις 29 Ιουνίου 2016 (ΕΕ L 147 της 3.6.2016, σ. 1).

                     (28)
                  Εκτελεστικός κανονισμός (ΕΕ) 2016/1376 της Επιτροπής, της 8ης Αυγούστου 2016, σχετικά με τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 30 Ιουνίου έως τις 29 Σεπτεμβρίου 2016 (ΕΕ L 224 της 18.8.2016, σ. 1).

                     (29)
                  Εκτελεστικός κανονισμός (ΕΕ) 2016/1630 της Επιτροπής, της 9ης Σεπτεμβρίου 2016, σχετικά με τις διαδικασίες για την εφαρμογή του μεταβατικού μέτρου για την υποενότητα μετοχικού κινδύνου (ΕΕ L 243 της 10.9.2016, σ. 1).

                     (30)
                  Εκτελεστικός κανονισμός (ΕΕ) 2016/1800 της Επιτροπής, της 11ης Οκτωβρίου 2016, σχετικά με την αντιστοίχιση των πιστοληπτικών αξιολογήσεων των εξωτερικών οργανισμών πιστοληπτικών αξιολογήσεων σε μια αντικειμενική κλίμακα βαθμίδων πιστωτικής ποιότητας (ΕΕ L 275 της 12.10.2016, σ. 19).

                     (31)
                  Εκτελεστικός κανονισμός (ΕΕ) 2016/1868 της Επιτροπής, της 20ής Οκτωβρίου 2016, για την τροποποίηση και τη διόρθωση του εκτελεστικού κανονισμού (ΕΕ) 2015/2450 σχετικά με τα υποδείγματα για την υποβολή πληροφοριών στις εποπτικές αρχές (ΕΕ L 286 της 21.10.2016, σ. 35).

                     (32)
                  Εκτελεστικός κανονισμός (ΕΕ) 2016/1976 της Επιτροπής, της 10ης Νοεμβρίου 2016, σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 30 Σεπτεμβρίου έως τις 30 Δεκεμβρίου 2016 (ΕΕ L 309 της 16.11.2016, σ. 1).

                     (33)
                  Εκτελεστικός κανονισμός (ΕΕ) 2017/309 της Επιτροπής, της 23ης Φεβρουαρίου 2017, σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 31 Δεκεμβρίου 2016 έως τις 30 Μαρτίου 2017 (ΕΕ L 53 της 28.2.2017, σ. 1).

                     (34)
                  Εκτελεστικός κανονισμός (ΕΕ) 2017/812 της Επιτροπής, της 15ης Μαΐου 2017, σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 31 Μαρτίου έως τις 29 Ιουνίου 2017 (ΕΕ L 126 της 18.5.2017, σ. 1).

                     (35)
                  Κατ’ εξουσιοδότηση κανονισμός (ΕΕ) 2017/1542 της Επιτροπής, της 8ης Ιουνίου 2017, για την τροποποίηση του κατ' εξουσιοδότηση κανονισμού (ΕΕ) 2015/35 σχετικά με τον υπολογισμό των ρυθμιστικών κεφαλαιακών απαιτήσεων για ορισμένες κατηγορίες στοιχείων ενεργητικού των ασφαλιστικών και αντασφαλιστικών επιχειρήσεων (εταιρείες υποδομών) (ΕΕ L 236 της 14.9.2017, σ. 14).

                     (36)
                  Εκτελεστικός κανονισμός (ΕΕ) 2017/1421 της Επιτροπής, της 2ας Αυγούστου 2017, σχετικά με τον καθορισμό τεχνικών πληροφοριών για τον υπολογισμό των τεχνικών προβλέψεων και των βασικών ιδίων κεφαλαίων προς αναφορά με ημερομηνίες αναφοράς από τις 30 Ιουνίου έως τις 29 Σεπτεμβρίου 2017, σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης (ΕΕ L 204 της 5.8.2017, σ. 7)

                     (37)
                  Versicherungsaufsichtsgesetz, SR 961.01.

                     (38)
                  Aufsichtsverordnung, SR 961.011.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.2.2018
            COM(2018) 74 final
            2018/0036(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Βασιλείου του Μαρόκου για τον καθορισμό των όρων και των προϋποθέσεων για τη συμμετοχή του Βασιλείου του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Στις 30 Μαΐου 2017, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ένωσης, με το Βασίλειο του Μαρόκου («Μαρόκο»), με αντικείμενο διεθνή συμφωνία μεταξύ της Ένωσης και του Μαρόκου σχετικά με τους όρους και τις προϋποθέσεις συμμετοχής του Μαρόκου στην εταιρική σχέση στους τομείς της έρευνας και της καινοτομίας στον χώρο της Μεσογείου («PRIMA»).

                  Σύμφωνα με τους όρους της απόφασης εξουσιοδότησης του Συμβουλίου, οι διαπραγματεύσεις μπορούν να αρχίσουν μόνο μετά την έκδοση απόφασης του Ευρωπαϊκού Κοινοβουλίου και του Συμβουλίου σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στον χώρο της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη.

                  Οι διαπραγματεύσεις άρχισαν στις 26 Ιουνίου 2017 και ολοκληρώθηκαν επιτυχώς στις 22 Ιανουαρίου 2018, όταν οι επικεφαλής διαπραγματευτές των μελλοντικών μερών μονογράφησαν το κείμενο του σχεδίου συμφωνίας. Το σχέδιο συμφωνίας που επισυνάπτεται στην παρούσα πρόταση είναι σύμφωνο με τις οδηγίες διαπραγμάτευσης που εξέδωσε το Συμβούλιο. Ειδικότερα, ορίζει ότι οι όροι και οι προϋποθέσεις συμμετοχής του Μαρόκου στην PRIMA είναι εκείνοι που καθορίζονται στην απόφαση (ΕΕ) 2017/1324
                     1
                  , με άμεση αναφορά στην ενωσιακή νομοθετική πράξη.

                  Για να διασφαλιστεί η προστασία των οικονομικών συμφερόντων της Ένωσης, ιδίως όσον αφορά τις αρμοδιότητες της Επιτροπής, και προκειμένου η Ευρωπαϊκή Υπηρεσία Καταπολέμησης της Απάτης, το Ελεγκτικό Συνέδριο και η Εκτελεστική Δομή της PRIMA (PRIMA-IS) να διενεργούν λογιστικούς ελέγχους και έρευνες σύμφωνα με την ισχύουσα ενωσιακή νομοθεσία, η συμφωνία κάνει ειδική αναφορά στις σχετικές διατάξεις της απόφασης (ΕΕ) 2017/1324 και υποχρεώνει τα μέρη να παρέχουν κάθε αναγκαία συνδρομή για να εξασφαλίζεται η εφαρμογή τους. Επιπλέον, στη μελλοντική συμφωνία θα ορίζεται ότι τα μέρη πρέπει να συμφωνήσουν λεπτομερείς ρυθμίσεις σχετικά με τη συνδρομή, καθόσον οι ρυθμίσεις αυτές έχουν καίρια σημασία για τη συνεργασία τους στο πλαίσιο της εν λόγω συμφωνίας.

               •Συνοχή με τις ισχύουσες διατάξεις στον τομέα πολιτικής

                  Όπως εκτίθεται επίσης στην έκθεση εκτίμησης επιπτώσεων της PRIMA
                     2
                  , το άνοιγμα της PRIMA στη συμμετοχή τρίτων χωρών, όπως το Μαρόκο, συνάδει με τους στόχους της διεθνούς συνεργασίας για την έρευνα και την καινοτομία, όπως σκιαγραφείται στην ανακοίνωση της Επιτροπής, του 2012, με τίτλο: «Ενίσχυση και επικέντρωση της διεθνούς συνεργασίας της ΕΕ στην έρευνα και καινοτομία: μια στρατηγική προσέγγιση»
                     3
                   και του προγράμματος-πλαισίου «Ορίζων 2020», με το οποίο προωθείται η συνεργασία με τρίτες χώρες στους τομείς της επιστήμης, της τεχνολογίας και της καινοτομίας, και αποσκοπεί στην αντιμετώπιση των παγκόσμιων κοινωνικών προκλήσεων και στην υποστήριξη των εξωτερικών πολιτικών της Ένωσης. Η εν λόγω συμφωνία συνάδει επίσης με την υφιστάμενη ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου
                     4
                  , η οποία προβλέπει επιστημονική, τεχνική και τεχνολογική συνεργασία μεταξύ της Ένωσης και του Μαρόκου, καθώς και με τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Βασιλείου του Μαρόκου
                     5
                  , που ενθαρρύνει συνεργατικές επιστημονικές και τεχνολογικές δραστηριότητες μεταξύ των μερών σε τομείς κοινού ενδιαφέροντος.

               •Συνοχή με άλλες πολιτικές της Ένωσης

                  Η υλοποίηση της PRIMA σε στενή συνεργασία με τρίτες χώρες, όπως το Μαρόκο, συνάδει επίσης και είναι συναφής με άλλες πολιτικές της Ένωσης, όπως η μεταναστευτική πολιτική, η αναπτυξιακή πολιτική και η πολιτική γειτονίας.

               2.NOMIKA στοιχεία της πρότασης

                  Η πρόταση απόφασης του Συμβουλίου βασίζεται στο άρθρο 186 και στο άρθρο 218 παράγραφος 6 στοιχείο α) σημείο v) της Συνθήκης για τη λειτουργία της Ευρωπαϊκής Ένωσης.

               Με βάση τα ανωτέρω, η Επιτροπή προτείνει στο Συμβούλιο να συνάψει τη συμφωνία εξ ονόματος της Ένωσης.

               2018/0036 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Βασιλείου του Μαρόκου για τον καθορισμό των όρων και των προϋποθέσεων για τη συμμετοχή του Βασιλείου του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 186, σε συνδυασμό με το άρθρο 218 παράγραφος 6 στοιχείο α) σημείο v),

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη την έγκριση του Ευρωπαϊκού Κοινοβουλίου,

               Εκτιμώντας τα ακόλουθα:

               (1)Η απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου
                  6
                προβλέπει τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη

               (2)Το Βασίλειο του Μαρόκου («Μαρόκο») εξέφρασε την επιθυμία να προσχωρήσει στην PRIMA ως συμμετέχον κράτος και σε ισότιμη βάση με τα κράτη μέλη και τις τρίτες χώρες που συνδέονται με το πρόγραμμα-πλαίσιο «Ορίζων 2020» και συμμετέχουν στην PRIMA.

               (3)Σύμφωνα με το άρθρο 1 παράγραφος 2 της απόφασης (ΕΕ) 2017/1324, το Μαρόκο πρόκειται να καταστεί συμμετέχον κράτος στην PRIMA, υπό την επιφύλαξη της σύναψης διεθνούς συμφωνίας επιστημονικής και τεχνολογικής συνεργασίας με την Ένωση για τον καθορισμό των όρων και των προϋποθέσεων συμμετοχής του Μαρόκου στην PRIMA.

               (4)Σύμφωνα με την απόφαση <XXX> του Συμβουλίου
                  7
               , η συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Βασιλείου του Μαρόκου για τον καθορισμό των όρων και των προϋποθέσεων συμμετοχής του Βασιλείου του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA) υπεγράφη εξ ονόματος της Ένωσης στις XX 20XX, με την επιφύλαξη της σύναψής της σε μεταγενέστερη ημερομηνία.

               (5)Η συμφωνία θα πρέπει να εγκριθεί εξ ονόματος της Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Βασιλείου του Μαρόκου για τον καθορισμό των όρων και των προϋποθέσεων για τη συμμετοχή του Βασιλείου του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA) εγκρίνεται εξ ονόματος της Ένωσης.

               Το κείμενο της συμφωνίας επισυνάπτεται στην παρούσα απόφαση.

               Άρθρο 2

               Ο Πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ένωσης, στην κοινοποίηση που προβλέπεται στο άρθρο 5 παράγραφος 2 της συμφωνίας, εκφράζοντας τη συναίνεση της Ένωσης να δεσμευθεί από τη συμφωνία.

               Άρθρο 3

               Η παρούσα απόφαση αρχίζει να ισχύει την [ημερομηνία της έκδοσής της].

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη (ΕΕ L 185 της 18.7.2017, σ. 1).

                     (2)

                        Έγγραφο εργασίας των υπηρεσιών της Επιτροπής (2016) 332 final, 18.10.2016.

                     (3)

                        COM(2012) 497 τελικό.

                     (4)

                        ΕΕ L 70 της 18/3/2000, σ. 2.

                     (5)

                        ΕΕ L 37 της 10/2/2004, σ. 9.

                     (6)

                        Απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη (ΕΕ L 185 της 18.7.2017, σ. 1).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,19.2.2018
            COM(2018) 74 final
            ΠΑΡΑΡΤΗΜΑ
            της
            πρότασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Βασιλείου του Μαρόκου για τον καθορισμό των όρων και των προϋποθέσεων για τη συμμετοχή του Βασιλείου του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               ΠΑΡΑΡΤΗΜΑ

               Συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Βασιλείου του Μαρόκου για τον καθορισμό των όρων και των προϋποθέσεων συμμετοχής του Βασιλείου του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               Η Ευρωπαϊκή Ένωση (εφεξής «η Ένωση»),

               αφενός,

               και

               το Βασίλειο του Μαρόκου (εφεξής «Μαρόκο»),

               αφετέρου,

               (εφεξής «τα μέρη»)

               Εκτιμώντας ότι στην ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, που άρχισε να ισχύει την 1η Μαρτίου 2000, προβλέπεται η επιστημονική, τεχνική και τεχνολογική συνεργασία,

               Εκτιμώντας ότι η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Βασιλείου του Μαρόκου, η οποία άρχισε να ισχύει στις 14 Μαρτίου 2015, θεσπίζει επίσημο πλαίσιο για τη συνεργασία των συμβαλλομένων μερών στον τομέα της επιστημονικής και τεχνολογικής έρευνας,

               Εκτιμώντας ότι η διαδικασία που οδήγησε στην PRIMA ξεκίνησε με την Ευρωμεσογειακή Διάσκεψη για την Επιστήμη, την Τεχνολογία και την Καινοτομία στη Βαρκελώνη το 2012, κατά την οποία οι συμμετέχοντες συμφώνησαν να δρομολογήσουν ανανεωμένη εταιρική σχέση στον τομέα της έρευνας και της καινοτομίας βασιζόμενη στις αρχές της συνιδιοκτησίας, του αμοιβαίου συμφέροντος και του κοινού οφέλους,

               Εκτιμώντας ότι το Μαρόκο διαδραματίζει ενεργό ρόλο σε αυτή τη διαδικασία, και ότι με επιστολή της 26ης Σεπτεμβρίου 2014 εξέφρασε επίσημα τη χρηματοοικονομική του δέσμευση στην PRIMA,

               Εκτιμώντας ότι, τον Δεκέμβριο του 2014, η πρόταση για ένα «κοινό πρόγραμμα PRIMA» υποβλήθηκε στην Ευρωπαϊκή Επιτροπή από ορισμένα κράτη μέλη της ΕΕ και χώρες εκτός ΕΕ, μεταξύ των οποίων συγκαταλεγόταν το Μαρόκο,

               Εκτιμώντας ότι η απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA), την υλοποίηση της οποίας αναλαμβάνουν από κοινού πλείονα κράτη μέλη, ρυθμίζει τους όρους και τις προϋποθέσεις συμμετοχής των κρατών μελών της ΕΕ και των χωρών που συνδέονται με το πρόγραμμα-πλαίσιο «Ορίζων 2020» και είναι συμμετέχοντα κράτη στην πρωτοβουλία, ιδίως όσον αφορά τις χρηματοδοτικές υποχρεώσεις τους και τη συμμετοχή τους στις δομές διακυβέρνησης της πρωτοβουλίας,

               Εκτιμώντας ότι, σύμφωνα με τους όρους της απόφασης (ΕΕ) 2017/1324, το Μαρόκο πρόκειται να καταστεί συμμετέχον κράτος στην PRIMA, υπό την επιφύλαξη της σύναψης διεθνούς συμφωνίας επιστημονικής και τεχνολογικής συνεργασίας με την Ένωση για τον καθορισμό των όρων και των προϋποθέσεων συμμετοχής του Μαρόκου στην PRIMA,

               Εκτιμώντας ότι το Μαρόκο εξέφρασε την επιθυμία να προσχωρήσει στην PRIMA ως συμμετέχον κράτος και σε ισότιμη βάση με τα κράτη μέλη της ΕΕ και τις χώρες που συνδέονται με το πρόγραμμα-πλαίσιο «Ορίζων 2020» και συμμετέχουν στην PRIMA,

               Εκτιμώντας ότι για να ρυθμιστούν τα δικαιώματα και οι υποχρεώσεις του Μαρόκου ως συμμετέχοντος κράτους στην PRIMA απαιτείται διεθνής συμφωνία μεταξύ της Ένωσης και του Μαρόκου,

               ΣΥΜΦΩΝΟΥΝ ΤΑ ΑΚΟΛΟΥΘΑ:

               Άρθρο 1

               Σκοπός

               Σκοπός της παρούσας συμφωνίας είναι να καθορίσει τους όρους και τις προϋποθέσεις συμμετοχής του Μαρόκου στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA).

               Άρθρο 2

               Όροι και προϋποθέσεις συμμετοχής του Μαρόκου στην PRIMA

               Οι όροι και οι προϋποθέσεις συμμετοχής του Μαρόκου στην PRIMA είναι αυτοί που καθορίζονται στην απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA), την υλοποίηση της οποίας αναλαμβάνουν από κοινού πλείονα κράτη μέλη. Τα μέρη συμμορφώνονται με τις υποχρεώσεις που καθορίζει η εν λόγω απόφαση και λαμβάνουν κατάλληλα μέτρα, ιδίως παρέχοντας κάθε αναγκαία συνδρομή για να εξασφαλίζεται η εφαρμογή του άρθρου 10 παράγραφος 2 και του άρθρου 11 παράγραφοι 3 και 4 της εν λόγω απόφασης. Οι λεπτομερείς ρυθμίσεις σχετικά με τη συνδρομή συμφωνούνται μεταξύ των μερών, καθόσον οι ρυθμίσεις αυτές έχουν καίρια σημασία για τη συνεργασία τους στο πλαίσιο της παρούσας συμφωνίας.

               Άρθρο 3

               Εδαφική εφαρμογή

               Η εδαφική εφαρμογή της παρούσας συμφωνίας είναι εκείνη που καθορίζεται στην ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου.

               Άρθρο 4

               Υπογραφή και προσωρινή εφαρμογή

               Η παρούσα συμφωνία εφαρμόζεται προσωρινά από την ημερομηνία της υπογραφής της.

               Άρθρο 5

               Έναρξη ισχύος και διάρκεια

               1. Η παρούσα συμφωνία εγκρίνεται από τα μέρη σύμφωνα με τις κατ’ ιδίαν διαδικασίες τους.

               2. Η παρούσα συμφωνία αρχίζει να ισχύει την ημέρα κατά την οποία αμφότερα τα μέρη κοινοποιήσουν διά της διπλωματικής οδού στο άλλο μέρος την ολοκλήρωση των διαδικασιών οι οποίες αναφέρονται στην πρώτη παράγραφο.

               3. Η παρούσα συμφωνία παραμένει σε ισχύ όσο εξακολουθεί να ισχύει η απόφαση (ΕΕ) 2017/1324, εκτός εάν καταγγελθεί από οποιοδήποτε μέρος σύμφωνα με το άρθρο 6.

               Άρθρο 6

               Καταγγελία της συμφωνίας

               1. Έκαστο μέρος δύναται ανά πάσα στιγμή να καταγγείλει την παρούσα συμφωνία, αποστέλλοντας έγγραφη ειδοποίηση με την οποία ενημερώνει το άλλο μέρος για την πρόθεσή του να καταγγείλει τη συμφωνία.

               Η καταγγελία της συμφωνίας αρχίζει να ισχύει έξι μήνες μετά την ημερομηνία παραλαβής της έγγραφης ειδοποίησης από τον παραλήπτη της.

               2. Τα έργα και οι δραστηριότητες που βρίσκονται σε εξέλιξη κατά τον χρόνο της καταγγελίας της παρούσας συμφωνίας συνεχίζονται σύμφωνα με τους όρους που καθορίζονται στην παρούσα συμφωνία έως ότου ολοκληρωθούν.

               3. Τα μέρη διευθετούν, κοινή συναινέσει, οιεσδήποτε άλλες συνέπειες της καταγγελίας.

               Άρθρο 7

               Επίλυση διαφορών

               Η διαδικασία επίλυσης διαφορών που προβλέπεται στο άρθρο 86 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, εφαρμόζεται σε όλες τις διαφορές που σχετίζονται με την εφαρμογή ή την ερμηνεία της παρούσας συμφωνίας.

               ****

               Η παρούσα συμφωνία συντάσσεται σε δύο αντίτυπα, στην αγγλική, αραβική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα· όλα τα κείμενα είναι εξίσου αυθεντικά.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.9.2018
            COM(2018) 642 final
            2018/0333(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ευρωπαϊκή επιτροπή για την εκπόνηση προτύπων στην εσωτερική ναυσιπλοΐα και στην Κεντρική Επιτροπή για τη Ναυσιπλοΐα στον Ρήνο σχετικά με την έγκριση προτύπων για τα επαγγελματικά προσόντα στην εσωτερική ναυσιπλοΐα

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη συνεδρίαση της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα (CESNI) στις 8 Νοεμβρίου 2018 και στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR) με αντικείμενο την προβλεπόμενη έγκριση ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα.

               2.Πλαίσιο της πρότασης

               2.1.Η αναθεωρημένη σύμβαση για τη ναυσιπλοΐα στον Ρήνο

               Η αναθεωρημένη σύμβαση για τη ναυσιπλοΐα στον Ρήνο της 17ης Οκτωβρίου 1868 ορίζει το νομικό πλαίσιο που διέπει τη χρήση του Ρήνου ως εσωτερικής πλωτής οδού για τη ναυσιπλοΐα και καθορίζει τις αρμοδιότητες της Κεντρικής Επιτροπής για τη Ναυσιπλοΐα στον Ρήνο (CCNR). Η ισχύουσα σήμερα έκδοση της σύμβασης είναι αποτέλεσμα της

                  σύμβασης της 20ής Νοεμβρίου 1963

               , η οποία άρχισε να ισχύει στις 14 Απριλίου 1967.

               Συμβαλλόμενα μέρη της αναθεωρημένης σύμβασης για τη ναυσιπλοΐα στον Ρήνο είναι τέσσερα κράτη μέλη (Βέλγιο, Γαλλία, Γερμανία και Κάτω Χώρες) και η Ελβετία.

               2.2.CCNR και CESNI

               Η CCNR είναι διεθνής οργανισμός, η αποστολή του οποίου συνίσταται στην υλοποίηση πρωτοβουλιών που προορίζονται για τη διασφάλιση της ελευθερίας της ναυσιπλοΐας στον Ρήνο και την προώθηση της ναυσιπλοΐας στον Ρήνο. Οι ολομέλειες πραγματοποιούνται δύο φορές τον χρόνο. Σε αυτές παρίστανται εκπρόσωποι των κρατών μελών της CCNR. Η ολομέλεια είναι το όργανο λήψης αποφάσεων της CCNR. Εγκρίνει τις αποφάσεις της κεντρικής επιτροπής. Κάθε κράτος διαθέτει μία ψήφο και οι αποφάσεις λαμβάνονται ομόφωνα. Αυτές οι αποφάσεις είναι νομικώς δεσμευτικές. Η ΕΕ δεν είναι μέλος της CCNR.

               Το 2015 η CCNR έλαβε απόφαση για τη σύσταση ευρωπαϊκής επιτροπής για την εκπόνηση προτύπων στην εσωτερική ναυσιπλοΐα (Comité Européen pour l’Élaboration de Standards dans le Domaine de Navigation Intérieure – CESNI). Στα καθήκοντά της περιλαμβάνονται η έκδοση τεχνικών προτύπων σε διάφορα πεδία, ιδίως όσον αφορά τα σκάφη, την τεχνολογία πληροφοριών και το πλήρωμα, η ομοιόμορφη ερμηνεία των εν λόγω προτύπων και των αντίστοιχων διαδικασιών, καθώς και οι διαβουλεύσεις για την ασφάλεια της ναυσιπλοΐας, την προστασία του περιβάλλοντος ή άλλα πεδία της ναυσιπλοΐας.

               Η CESNI απαρτίζεται από εμπειρογνώμονες που εκπροσωπούν τα κράτη μέλη της CCNR και της ΕΕ οι οποίοι έχουν δικαίωμα ψήφου, ήτοι μία ψήφο ανά κράτος. Η ΕΕ δεν είναι μέλος της CESNI. Ωστόσο, μπορεί να συμμετέχει στις εργασίες της CESNI, μαζί με διεθνείς οργανισμούς των οποίων η αποστολή καλύπτει πεδία αρμοδιότητας της CESNI, χωρίς δικαίωμα ψήφου.

               2.3.Η προβλεπόμενη πράξη της CESNI και της CCNR

               Στη συνεδρίασή της στις 8 Νοεμβρίου 2018, η CESNI πρόκειται να εγκρίνει πρότυπα για τα επαγγελματικά προσόντα στην εσωτερική ναυσιπλοΐα («η προβλεπόμενη πράξη»).

               Σε αυτά τα πρώτα πρότυπα CESNI για τα επαγγελματικά προσόντα στην εσωτερική ναυσιπλοΐα περιλαμβάνονται τα ακόλουθα πρότυπα:

               ·πρότυπα επάρκειας (cesni(18)_30, cesni(18)_31, cesni(18)_32, cesni(18)_33, cesni(18)_34, cesni(18)_35)

               ·πρότυπα για τις πρακτικές εξετάσεις (cesni(18)_36, cesni(18)_37, cesni(18)_38, cesni(18)_39, cesni(18)_40)

               ·πρότυπα για την καλή κατάσταση της υγείας (cesni(18)_29)

               ·πρότυπα για την έγκριση προσομοιωτών (cesni(18)_41, cesni(18)_42)

               Στη συνεδρίασή της στις 10 Απριλίου 2018, η CESNI αποφάσισε ομόφωνα να προγραμματίσει την έγκριση της επικαιροποιημένης έκδοσης των πρώτων προτύπων CESNI για τα επαγγελματικά προσόντα στη συνεδρίαση της 8ης Νοεμβρίου 2018. Πριν από τη συνεδρίαση αυτή τον Νοέμβριο του 2018, αναμένεται ότι στα σχέδια προτύπων θα γίνουν μόνο τυπικές και ελάσσονος σημασίας τροποποιήσεις, καθώς και πιθανή ενοποίηση των εγγράφων και των στοιχείων παραπομπής τους. Τα πρότυπα θα δημοσιευθούν σε ειδικό ιστότοπο (cesni.eu). Όλα τα κράτη μέλη της ΕΕ έχουν (προστατευμένη) πρόσβαση στα προαναφερόμενα σχέδια προτύπων.

               Τα πρότυπα CESNI πρόκειται να ενσωματωθούν στο δίκαιο της ΕΕ σύμφωνα με την οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου
                  1
               .

               Από τις 17 Ιανουαρίου 2022 (προθεσμία μεταφοράς της οδηγίας (ΕΕ) 2017/2397 στο εθνικό δίκαιο), οι κανονισμοί για το προσωπικό ναυσιπλοΐας στον Ρήνο θα παραπέμπουν επίσης στα πρότυπα που κατάρτισε η CESNI, επειδή το κανονιστικό καθεστώς της CCNR για τα επαγγελματικά προσόντα που καλύπτει η οδηγία (ΕΕ) 2017/2397 πρέπει να είναι πλήρως εναρμονισμένο από τις 17 Ιανουαρίου 2022, ώστε να διασφαλιστεί η αναγνώριση των πιστοποιητικών του Ρήνου σε όλες τις εσωτερικές πλωτές οδούς της ΕΕ.

               3.Η θέση που πρέπει να ληφθεί εξ ονόματος της Ένωσης

               Η απόφαση για τον καθορισμό της θέσης της Ένωσης είναι αναγκαία προκειμένου να διασφαλιστεί ότι τα συμφέροντα της ΕΕ λαμβάνονται δεόντως υπόψη στη λήψη αποφάσεων σχετικά με την καθιέρωση προτύπων για τα επαγγελματικά προσόντα στην εσωτερική ναυσιπλοΐα.

               Βάσει του προγράμματος εργασίας της CESNI για την περίοδο 2016-2018, οι εμπειρογνώμονες της CESNI (ομάδα εργασίας CESNI/QP) εκπόνησαν τα πρότυπα για τα επαγγελματικά προσόντα. Οι εργασίες άρχισαν με βάση την πρόταση της Επιτροπής της 18ης Φεβρουαρίου 2016
                  2
                και ολοκληρώθηκαν με βάση την οδηγία (ΕΕ) 2017/2397.

               Η εκπόνηση των προτύπων για τα επαγγελματικά προσόντα αποτέλεσε αντικείμενο εντατικής προετοιμασίας σε επίπεδο εμπειρογνωμόνων της CESNI (ομάδα εργασίας CESNI/QP). Εν προκειμένω, γνωμοδότησαν εμπειρογνώμονες από ευρύ φάσμα του δημόσιου και του ιδιωτικού τομέα. Καθ’ όλη τη διάρκεια της επεξεργασίας του προτύπου πραγματοποιήθηκαν οι ακόλουθες τεχνικές συνεδριάσεις στο επίπεδο της CESNI:

               ·συνεδριάσεις εμπειρογνωμόνων της CESNI (26-28.1.2016· 22-24.6.2016· 5-9.9.2016· 16-17.11.2016· 31.1-2.2.2017· 10-12.5.2017· 12-13.6.2017· 6.7.2017· 5-7.9.2017· 12-13.9.2017· 15-16.11.2017· 30.1-1.2.2018 )

               ·συνεδρίαση της επιτροπής (10.4.2018).

               Στις συνεδριάσεις αυτές επιτεύχθηκε συμφωνία σε επίπεδο εμπειρογνωμόνων όσον αφορά τα ευρωπαϊκά πρότυπα για τα επαγγελματικά προσόντα στην εσωτερική ναυσιπλοΐα.

               Η ομάδα εμπειρογνωμόνων της Επιτροπής για τα κοινωνικά ζητήματα στον τομέα της εσωτερικής ναυσιπλοΐας τηρήθηκε ενήμερη για την πρόοδο των εργασιών της CESNI στις συνεδριάσεις της στις 7 Σεπτεμβρίου 2017 και την 1η Φεβρουαρίου 2018.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Το άρθρο 218 παράγραφος 9 της ΣΛΕΕ εφαρμόζεται ανεξαρτήτως εάν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  3
               .

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .

               4.1.2.Εφαρμογή στην προκειμένη περίπτωση

               Η CCNR είναι όργανο που συστάθηκε από συμφωνία, ήτοι την αναθεωρημένη σύμβαση για τη ναυσιπλοΐα στον Ρήνο. Η CESNI είναι όργανο που δημιουργήθηκε από την CCNR.

               Οι πράξεις τις οποίες καλούνται να εκδώσουν η CESNI και η CCNR συνιστούν πράξεις που παράγουν έννομα αποτελέσματα. Οι προβλεπόμενες πράξεις είναι ικανές να επηρεάσουν με καθοριστικό τρόπο το περιεχόμενο της νομοθεσίας της ΕΕ, εν προκειμένω την οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου.

               Τούτο οφείλεται στο γεγονός ότι, έως τις 17 Ιανουαρίου 2020, η Επιτροπή εκδίδει τις κατ’ εξουσιοδότηση πράξεις που αναφέρονται στο άρθρο 17 παράγραφοι 1 και 4 (σχετικά με τα πρότυπα επάρκειας και τα πρότυπα για τις πρακτικές εξετάσεις), στο άρθρο 21 παράγραφος 2 (σχετικά με τα πρότυπα για την έγκριση προσομοιωτών) και στο άρθρο 23 παράγραφος 6 (σχετικά με τα πρότυπα για την καλή κατάσταση της υγείας).

               Στην αιτιολογική σκέψη 40 της οδηγίας (ΕΕ) 2017/2397 εξηγείται ότι η εναρμόνιση της νομοθεσίας στον τομέα των επαγγελματικών προσόντων στην εσωτερική ναυσιπλοΐα στην Ευρώπη διευκολύνεται με την εκπόνηση προτύπων της CESNI.  Εν προκειμένω, το άρθρο 32 της οδηγίας ορίζει ότι αυτές οι κατ’ εξουσιοδότηση πράξεις παραπέμπουν στα πρότυπα που εκδίδει η CESNI, υπό την προϋπόθεση ότι:

               α)
                     τα εν λόγω πρότυπα είναι διαθέσιμα και επικαιροποιημένα·

               β)
                     τα εν λόγω πρότυπα πληρούν τις όποιες εφαρμοζόμενες απαιτήσεις που ορίζονται στα παραρτήματα της οδηγίας·

               γ)
                     τα συμφέροντα της Ένωσης δεν θίγονται από αλλαγές στη διαδικασία λήψης αποφάσεων της CESNI.

               Η Επιτροπή περιλαμβάνει το πλήρες κείμενο των εν λόγω προτύπων στις κατ’ εξουσιοδότηση πράξεις και αναφέρει τη σχετική παραπομπή.

               Το παράρτημα II της οδηγίας καθορίζει τις ουσιώδεις απαιτήσεις επάρκειας και το παράρτημα III τις ουσιώδεις απαιτήσεις σχετικά με την καλή κατάσταση της υγείας.

               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από το αντικείμενο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο των προβλεπόμενων πράξεων αφορούν την κοινή πολιτική μεταφορών.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 91 παράγραφος 1.

               4.3.Συμπέρασμα

               Το άρθρο 91 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2018/0333 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ευρωπαϊκή επιτροπή για την εκπόνηση προτύπων στην εσωτερική ναυσιπλοΐα και στην Κεντρική Επιτροπή για τη Ναυσιπλοΐα στον Ρήνο σχετικά με την έγκριση προτύπων για τα επαγγελματικά προσόντα στην εσωτερική ναυσιπλοΐα

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η αναθεωρημένη σύμβαση για τη ναυσιπλοΐα στον Ρήνο («η συμφωνία») άρχισε να ισχύει στις 14 Απριλίου 1967.

               (2)Σύμφωνα με το άρθρο 46 της συμφωνίας, η Κεντρική Επιτροπή για τη Ναυσιπλοΐα στον Ρήνο («CCNR») μπορεί να εγκρίνει αποφάσεις, οι οποίες είναι δεσμευτικές για τα μέλη της.

               (3)Η ευρωπαϊκή επιτροπή για την εκπόνηση προτύπων στην εσωτερική ναυσιπλοΐα («CESNI») συστάθηκε στις 3 Ιουνίου 2015 στο πλαίσιο της CCNR, με σκοπό να εκπονεί τεχνικά πρότυπα για τις εσωτερικές πλωτές οδούς σε διάφορα πεδία, ιδίως όσον αφορά τα σκάφη, την τεχνολογία των πληροφοριών και το πλήρωμα.

               (4)Στη συνεδρίασή της στις 8 Νοεμβρίου 2018, η CESNI πρόκειται να εκδώσει πρότυπα για τα επαγγελματικά προσόντα στην εσωτερική ναυσιπλοΐα. Ολομέλεια της CCNR αναμένεται να εγκρίνει την απόφαση ενσωμάτωσης αυτών των προτύπων στους κανονισμούς προσωπικού για τη ναυσιπλοΐα στον Ρήνο.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην CESNI και στην CCNR, επειδή τα πρότυπα για τα επαγγελματικά προσόντα θα επηρεάσουν με καθοριστικό τρόπο το περιεχόμενο του ενωσιακού δικαίου, ήτοι την οδηγία (ΕΕ) 2017/2397 του Ευρωπαϊκού Κοινοβουλίου και του Συμβουλίου
                  5
               , και θα παράγουν έννομα αποτελέσματα δυνάμει των κανόνων που διέπουν την CCNR όταν θα εγκρίνει τα εν λόγω πρότυπα.

               (6)Για τη διευκόλυνση της κινητικότητας, τη διασφάλιση της ασφάλειας της ναυσιπλοΐας και της προστασίας της ανθρώπινης ζωής και του περιβάλλοντος, είναι σημαντικό οι τεχνικές απαιτήσεις που αφορούν τα μέλη πληρώματος να είναι όσο το δυνατόν πιο εναρμονισμένες βάσει των διαφόρων νομικών καθεστώτων που ισχύουν στην Ευρώπη. Πιο συγκεκριμένα, τα κράτη μέλη που είναι επίσης μέλη της CCNR πρέπει να έχουν την εξουσία να στηρίζουν αποφάσεις οι οποίες εναρμονίζουν τους κανόνες της CCNR με εκείνους που ισχύουν στην Ένωση.

               (7)Τα πρότυπα που εκπόνησε η CESNI για τα επαγγελματικά προσόντα συνιστούν τα ελάχιστα εναρμονισμένα ευρωπαϊκά πρότυπα που απαιτούνται για τη διευκόλυνση της κινητικότητας, τη διασφάλιση της ασφάλειας της ναυσιπλοΐας και της προστασίας της ανθρώπινης ζωής και του περιβάλλοντος. Τα εν λόγω πρότυπα περιλαμβάνουν πρότυπα επάρκειας, πρότυπα για τις πρακτικές εξετάσεις, πρότυπα για την καλή κατάσταση της υγείας και πρότυπα για την έγκριση προσομοιωτών.

               (8)Το άρθρο 32 της οδηγίας (ΕΕ) 2017/2397, το οποίο παράγει αποτελέσματα από τις 18 Ιανουαρίου 2022, παραπέμπει απευθείας σε πρότυπα για τα επαγγελματικά προσόντα τα οποία είναι τα πρότυπα που εκδίδει η CESNI. Η Επιτροπή είναι εξουσιοδοτημένη να περιλαμβάνει το πλήρες κείμενο των εν λόγω προτύπων σε κατ’ εξουσιοδότηση πράξεις, να αναφέρει ή να επικαιροποιεί τις σχετικές παραπομπές και να ορίζει ημερομηνία εφαρμογής.

               (9)Η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη της CESNI και της CCNR, τα οποία ενεργούν από κοινού,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί εξ ονόματος της Ένωσης στην ευρωπαϊκή επιτροπή για την εκπόνηση προτύπων στην εσωτερική ναυσιπλοΐα (CESNI) στις 8 Νοεμβρίου 2018 είναι ότι συμφωνεί με την έγκριση των ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα με στοιχεία παραπομπής (cesni (18)_29 έως cesni (18)_42).

               2.Η θέση που πρέπει να ληφθεί εξ ονόματος της Ένωσης στην ολομέλεια της Κεντρικής Επιτροπής για τη Ναυσιπλοΐα στον Ρήνο (CCNR), όπου θα ληφθεί απόφαση σχετικά με τα ευρωπαϊκά πρότυπα για τα επαγγελματικά προσόντα στην εσωτερική ναυσιπλοΐα με στοιχεία παραπομπής (cesni (18)_29 έως cesni (18)_42), είναι ότι υποστηρίζει όλες τις προτάσεις που εναρμονίζουν τις απαιτήσεις των κανονισμών προσωπικού για τη ναυσιπλοΐα στον Ρήνο με εκείνες των ευρωπαϊκών προτύπων για τα επαγγελματικά προσόντα στην εσωτερική ναυσιπλοΐα.

               Άρθρο 2

               1.Η θέση που αναφέρεται στο άρθρο 1 παράγραφος 1 εκφράζεται από τα κράτη μέλη της Ένωσης που είναι μέλη της CESNI, τα οποία ενεργούν από κοινού.

               2.Η θέση που αναφέρεται στο άρθρο 1 παράγραφος 2 εκφράζεται από τα κράτη μέλη της Ένωσης που είναι μέλη της CCNR, τα οποία ενεργούν από κοινού.

               Άρθρο 3

               1.Επιτρέπεται να συμφωνηθούν ήσσονος σημασίας τεχνικές αλλαγές στις θέσεις που αναφέρονται στο άρθρο 1 χωρίς περαιτέρω απόφαση του Συμβουλίου.

               Άρθρο 4

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου (ΕΕ L 345 της 27.12.2017, σ. 53).

                     (2)

                        COM(2016) 82 final.

                     (3)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.

                     (4)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (5)

                        Οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου (ΕΕ L 345 της 27.12.2017, σ. 53).